
Text rozhodnutia
Súd: Krajský súd Bratislava Spisová značka: 3Cob/353/2013 Identifikačné číslo súdneho spisu: 1111221591 Dátum vydania rozhodnutia: 25. 07. 2014 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2014:1111221591.1
Uznesenie Krajský súd v Bratislave v právnej veci žalobcu: Lohmann & Rauscher, s.r.o., Gaštanová 15, Bratislava, IČO: 31 347 827, zast.: JUDr. Lucia Jurgová advokátka s.r.o., Slnečná 33, Poproč, proti žalovanému: J. Š. J.. - Š.-R., H. XXXX/X, U., Z.: XX XXX XXX, o 151,58 EUR s prísl., o odvolaní žalovaného proti uzneseniu Okresného súdu Bratislava I v Bratislave č. k. 25Cb/103/2011 - 41 z 27.9.2013, jednohlasne, takto
r o z h o d o l :
Krajský súd v Bratislave uznesenie Okresného súdu Bratislava I v Bratislave č. k. 25Cb/103/2011 - 41 z 27.9.2013 v napadnutej časti týkajúcej sa nepriznania oslobodenia spod poplatkovej povinnosti žalovanému p o t v r d z u j e .
o d ô v o d n e n i e :
Súd prvého stupňa uznesením nepriznal žalovanému oslobodenie od súdnych poplatkov a súčasne zastavil konanie v časti o zaplatenie istiny vo výške 105,82 EUR. Nepriznanie oslobodenia odôvodnil odkazom na § 138 O. s. p. a nepredložením dokladov preukazujúcich jeho nepriaznivú majetkovú situáciu a nevyplnením tlačiva v zmysle § 138 ods. 2 O. s. p., a to napriek výzve súdu, doručenej mu dňa 28.2.2013.
Proti časti tohto uznesenia, týkajúcej sa nepriznania oslobodenia spod poplatkovej povinnosti, podal včas odvolanie žalovaný, navrhujúc ho zmeniť a oslobodenie mu priznať. Poukázal na tú skutočnosť, že o oslobodenie od súdnych poplatkov požiadal v konaní vedenom pred Okresným súdom Bratislava I pod sp. zn. 28Cb/262/2010, ktorý jeho žiadosti vyhovel, a preto sa domnieva, že ten istý súd nemôže v inej veci rozhodnúť inak. Poukázal aj na zhoršenie jeho pomerov, nakoľko už nie je vlastníkom bytu na Jelenej ulici č. 3, skutočnosť ktorú je možné overiť na katasterportáli.
Odvolací súd prejednal vec podľa § 212 ods. 1 O. s. p. len v napadnutej časti týkajúcej sa nepriznania oslobodenia a § 214 ods. 2 O. s. p. bez nariadenia pojednávania a dospel k záveru, že napadnuté uznesenie je vecne správne.
Zo súdom prvého stupňa citovaného ustanovenia § 138 ods. 2 O. s. p. nepochybne vyplýva, že pomery účastníka musia byť dokladované alebo vyplneným tlačivom, ktorého vzor uverejní ministerstvo spravodlivosti na svojom webovom sídle alebo rozhodnutím o hmotnej núdzi podľa osobitných predpisov. Odvolací súd sa nestotožnil s názorom odvolateľa, že stačilo predložiť vyplnené tlačivo v inom konaní vedenom na tom istom súde, nakoľko sa majetkové pomery účastníka môžu meniť a je ich nutné posudzovať individuálne vždy v čase vzniku poplatkovej povinnosti, v tom ktorom prípade. Priznanie oslobodenia v určitej konkrétnej právnej veci neznamená automaticky priznanie oslobodenia v inej právnej veci, keď súd zvažuje pri oslobodení konkrétne okolnosti prípadu, napr. výšku majúceho sa zaplatiť súdneho poplatku. Vzhľadom na uvedené, odvolací súd nepovažoval námietky odvolateľa za dôvodné. V danom prípade výška súdneho poplatku za odpor predstavuje 16,50 EUR, takže je odvolací
súd toho názoru, že je pravdepodobné, že by s ohľadom na pomerne nízku výšku súdneho poplatku nebolo návrhu na oslobodenie spod poplatkovej povinnosti, aj z tohto dôvodu vyhovené.
Z uvedených dôvodov odvolací súd napadnuté uznesenie súdu prvého stupňa podľa § 219 ods. 1 O. s. p. ako vecne správne potvrdil.
Poučenie:
Proti tomuto uzneseniu odvolanie nie je prípustné.

